‘ઑર્કિડ’માંથી હું નીકળ્યો ને સીધો જઈ પહોંચ્યો મુંબઈના બીજે છેડે મારા મિત્રની ઑફિસમાં. એની સામે મનની હતાશા ઉપરાછાપરી ઠાલવતો ગયો. મારા એ બોલવામાં ક્યાંયે ધડ-માથાનો મેળ નહોતો. હતી માત્ર કડવાશ ! ‘આ જિંદગીમાં હું શું પામ્યો ? ન પૈસો કે ન કોઈનો સાથ ! છેલ્લાં એકવીસ વર્ષોમાં મેં પિક્ચર જોયું નથી, સિગારેટ પીધી નથી, નથી પીધો દારૂ કે નથી કરી મોજમજા. કર્યું તો ફક્ત કામ કામ અને કામ ! અને એનું જ આ ફળ ? આજે મારે આ બધાં બંધનો ફગાવી દેવાં છે.’ ખરેખર તો મારે કહેવું’તું, ‘જીવવાની મારી કોઈ ઈચ્છા નથી. મારે આ જીવતર ટૂંકાવવું છે’ પણ કોણ જાણે કેમ હું આ વાત કહી શક્યો નહીં.